Mokhanselara o akgola badirelapuso
Mokhanselara wa kgaolo ya Kauxwi/Xakao mo kgaolong-potlana ya Okavango Rre Television France o akgotse komiti ya badirelapuso ya motse wa Xakao ka maiteko a go ntsha batho mo lehumeng ka go rekela motlhoki wa kgotlana ya Mabudutsa Mme Kavata Resheko dimpho. Mme Resheko o reketswe dijo, diaparo, dilwana tse di jelang ga mmogo le didirisiwa tsa mo lapeng di akaretsa setilo le kobo. Le fa gontse jalo o ne a leboga morutabana wa sekole se sebotlana sa Xakao Rre Possent Masingizane yo o neng a ithaopa ka go ntsha koloi ya gagwe go dirisiwa fa go tlhabololwa ntlo ya ga Mme Resheko. Mokhanselara o ne a rotloetsa banni go tlhabantsha semorafe mme ba tshwaragane go tlhabolola motse le matshelo a bone. Fa a ntsha la gagwe, modulasetilo wa komiti ya badirelapuso mo kgaolong eo mme Ngonda Setlhare, a re ba tsamaya mo motlhaleng wa moeteledi pele wa lefatshe leno go leka go lere seriti mo go bao ba ba sa nnang lesego mo botshelong. Mme Setlhare yo gape e leng mogokgo wa sekolo se se botlana sa Xakao a re ba tlamegile go tsibogela matshelo a batho ba ba berekelang kwa go bone e le tsela ya go supa lorato. O supile fa baeteledipele e le barongwa e bile goromente a ka se kgone go tsibogela matshelo a batho lefatshe ka bophara a le nosi mme bao ba ba kgonang ba tshwanetse go tsamaela kwa pele go mo thusa. Fa a mo kgwa dikgaba modulasetilo wa komiti ya tlhabololo metse Rre Mathata Kashongo, o lebogile tiro e e dirilweng ke badirelapuso, a tlatsa ka gore ke lantlha go diragala tiro e ntle jalo mo motseng wa bone. O ne a supa fa dimpho tseo di le maleba e bile di le dintsi mo matlhong a Modimo. Le fa go ntse jalo o ne a leboga botlhe ba ba nnileng le seabe mo go direng tiro eo mme a ba kgothatsa go tshwaragana fela jalo go ya pele. Fa a ntsha la gagwe morotloetsi, Rre Motsamai Poroto o ne a leboga lorato la badirelapuso ba ba tswang kwa mafelong a a farologaneng mme ba kgona go lemoga botlhoki jwa ga mme Resheko le go supa lorato mo go ene ka go mo thusa. Fa a ntsha la gagwe yo o thusitsweng mme Resheko o ne a lebogela dimpho tseo mme a supa fa lesedi la lorato le tlaa phatsima mo dipelong tsa bone go ya kwa pele. 